《周郎蚤夭项女未适而死殉之合葬于周》
明代·王世贞

君是岐路人，女是父母身。父母业已许，那能不属君。

君今既玉折，女岂独瓦全。生当愧白日，死当快黄泉。

丹旐从东去，素旐从西来。两旐东西合，缠绵不得开。

黄蘖化为松，那知苦中久。十六项家女，千年周家妇。

君面女不知，女心君应得。不似郤家儿，仓舒浑未识。

团栾女贞树，煜若银河洗。不似韩凭木，将情作连理。

伯夷岂殷民，为殷表君臣。首阳一抔土，万古归其仁。

我欲竟此曲，此曲悲且长。结为金与石，融为冰与霜。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。